b'\n_START_ARTICLE_\nRavne, \xc5\xa0o\xc5\xa1tanj\n_START_SECTION_\nGrad Forhtenek\n_START_PARAGRAPH_\nNa strmi, delno skalnati vzpetini stoji razvalina gradu Forhtenek, ki se prvi\xc4\x8d omenja leta 1317. Ohranjeni so ostanki gotskega stolpa in obodnega zidovja, ki je obdajalo grajsko kapelo. _NEWLINE_Poleg obzidja, ki je grad oklepal, je imel ta po poro\xc4\x8dilu urbarja (iz leta 1524) tudi pet topi\xc4\x8dev ali vsaj ve\xc4\x8djih pu\xc5\xa1k. Vodo so zajemali iz vodnjaka, ki je stal na dvori\xc5\xa1\xc4\x8du med gradom in obzidjem, videti pa ga je mogo\xc4\x8de \xc5\xa1e danes._NEWLINE_Grad je bil leta 1635 oropan, nato pa je ostal prepu\xc5\xa1\xc4\x8den na milost in nemilost \xc4\x8dasu. Ob kme\xc4\x8dkem uporu leta 1687 je ta tako postal razvalina, da pa je vidnih \xc5\xa1e zgolj nekaj ostankov tega gradu, so krivi tudi kasnej\xc5\xa1i lastniki in kmetje, ki so pri gradnji svojih hi\xc5\xa1 segali po kamenju grajskih zidov in obzidja.\n_START_SECTION_\nDvorec Gutenbichl\n_START_PARAGRAPH_\nOd 16. stoletja dalje v Ravnah pri \xc5\xa0o\xc5\xa1tanju stoji dvorec Gutenbichl, katerega zadnji lastnik je bila dru\xc5\xbeina Vo\xc5\xa1njak. Ta je stavbo leta 1931 temeljito prezidala in ji dala dana\xc5\xa1njo podobo. Dvorec je obdan z baro\xc4\x8dnim parkom.'